Twee vas ná rooftog by Centurion-winkelsentrum | Maroela Media
Twee verdagtes is Maandagaand in hegtenis geneem in verband met 'n gewapende rooftog wat die oggend by 'n juwelierswinkel in die Centurion-winkelsentrum plaasgevind het.
Die juwelierswinkel se 55-jarige eienaar is tydens die rooftog in die maag geskiet en het op die toneel aan sy wonde beswyk. Een van die personeellede van die winkel is ook beseer toe sy die rowers wou keer om te vlug.
Volgens kol. Dimakatso Sello, polisiewoordvoerder, is twee verdagtes, onderskeidelik 23 en 24 jaar oud, Maandagaand in Hillbrow aangekeer. Hulle was in die besit van 'n motor wat glo gebruik is om ná die rooftog te vlug.
Dit is nadat die polisie Maandagmiddag die publiek om hulp gevra het om die vyf mans wat met die rooftog verbind word op te spoor
"Voorlopige ondersoeke het aan die lig gebring dat een van die verdagtes reeds gesoek word vir 'n ander rooftog," bevestig Sello.
"Die polisie is steeds op soek na die oorblywende verdagtes."
Die twee verdagtes sal na verwagting eersdaags in die hof verskyn op aanklag van sakeroof en moord.
Die polisie doen 'n beroep op enigiemand met meer inligting wat tot die oorblywende rowers se inhegtenisneming kan lei, om die Stop Misdaad-nommer by 08 600 10111 te skakel.
Een word reeds gesoek vir ander rooftogte…..hoeveel miljoen meer is daar nie nog van die gemors nie?
Ag wat, met die regte benadering en die nodige oorredingsvermoë sal mens seker meer inligting uit die twee skelms kry. Gewone praat en mooipraatjies werk gewoonlik nie. Ook nie koek en tee nie.